CELEX: 32019D0609
Language: mt
Date: 2019-04-11 00:00:00
Title: Deċiżjoni ta' Implimentazzjoni tal-Kummissjoni (UE) 2019/609 tal-11 ta' April 2019 li temenda d-Deċiżjoni ta' Implimentazzjoni 2014/709/UE fir-rigward tal-użu ta' test għall-identifikazzjoni tal-patoġenu tad-deni Afrikan tal-ħnieżer, tad-dispaċċ tal-ħnieżer minn żoni elenkati fl-Anness u tal-applikabbiltà tad-Deċiżjoni (notifikata bid-dokument C(2019) 2739) (Test b'rilevanza għaż-ŻEE.)

15.4.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 104/92
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/609
         tal-11 ta' April 2019
         li temenda d-Deċiżjoni ta' Implimentazzjoni 2014/709/UE fir-rigward tal-użu ta' test għall-identifikazzjoni tal-patoġenu tad-deni Afrikan tal-ħnieżer, tad-dispaċċ tal-ħnieżer minn żoni elenkati fl-Anness u tal-applikabbiltà tad-Deċiżjoni
         
            
               (notifikata bid-dokument C(2019) 2739)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
         Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju applikabbli għall-kummerċ intra-Unjoni ta' ċertu annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
         Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (3), u b'mod partikolari l-Artikolu 4(3) tagħha,
         Billi:
         
                     (1)
                  
                  
                     Id-Deċiżjoni ta' Implimentazzjoni tal-Kummissjoni 2014/709/UE (4) tistabbilixxi l-miżuri ta' kontroll tas-saħħa tal-annimali marbutin mad-deni Afrikan tal-ħnieżer fl-Istati Membri jew fiż-żoni tagħhom li huma elenkati fl-Anness tagħha (l-Istati Membri kkonċernati). Dik id-Deċiżjoni ta' Implimentazzjoni tipprevedi projbizzjonijiet tad-dispaċċ ta' kunsinni ta' ħnieżer domestiċi u prodotti tal-ħnieżer, kif ukoll id-dispaċċ ta' kunsinni ta' ħnieżer selvaġġi u prodotti tal-ħnieżer selvaġġi miż-żoni elenkati fl-Anness tagħha. Hija tistabbilixxi wkoll regoli oħra mmirati lejn il-prevenzjoni tat-tixrid tad-deni Afrikan tal-ħnieżer, inkluż ir-rekwiżiti ta' informazzjoni għall-Istati Membri. Il-miżuri ta' kontroll tas-saħħa tal-annimali stipulati fid-Deċiżjoni ta' Implimentazzjoni 2014/709/UE japplikaw b'mod parallel għal dawk stabbiliti fid-Direttiva tal-Kunsill 2002/60/KE (5), u huma intiżi biex jiġġieldu t-tixrid tad-deni Afrikan tal-ħnieżer b'mod partikolari fil-livell tal-Unjoni.
                  
               
                     (2)
                  
                  
                     Id-Deċiżjoni ta' Implimentazzjoni 2014/709/UE tipprevedi wkoll derogi mill-projbizzjoni fuq id-dispaċċ ta' ħnieżer ħajjin minn ċerti żoni elenkati fl-Anness ta' dik id-Deċiżjoni ta' Implimentazzjoni soġġetti għall-konformità ma' ċerti kundizzjonijiet.
                  
               
                     (3)
                  
                  
                     It-test għall-identifikazzjoni ta' patoġenu (jiġifieri, id-detezzjoni tal-ġenoma tal-vajrus permezz ta' reazzjoni katina bil-polimerażi kif deskritt mil-laboratorju ta' referenza tal-UE għad-deni Afrikan tal-ħnieżer) għad-deni Afrikan tal-ħnieżer huwa l-aktar għodda effettiva għal identifikazzjoni bikrija ta' dik il-marda, kif intwera mill-esperjenza miksuba mill-Istati Membri matul l-evoluzzjoni ta' dik il-marda fl-Unjoni, u kif iddokumentat mill-Awtorità Ewropea dwar is-Sigurtà tal-Ikel (EFSA) fir-Rapport Xjentifiku tal-EFSA dwar l-analiżi epidemjoloġiċi fuq id-deni Afrikan tal-ħnieżer fil-pajjiżi Baltiċi u fil-Polonja, ippubblikat fit-23 ta' Marzu 2017; fir-Rapport Xjentifiku tal-EFSA dwar l-analiżi epidemjoloġiċi fir-rigward tad-deni Afrikan tal-ħnieżer fil-pajjiżi Baltiċi u fil-Polonja, ippubblikat fit-8 ta' Novembru 2017; u fir-Rapport Xjentifiku tal-EFSA dwar l-analiżi epidemjoloġiċi fir-rigward tad-deni Afrikan tal-ħnieżer fl-Unjoni Ewropea, ippubblikat fid-29 ta' Novembru 2018 (6). Għaldaqstant, it-test għall-identifikazzjoni tal-patoġenu tad-deni Afrikan tal-ħnieżer jenħtieġ li jissostitwixxi l-ittestjar fil-laboratorju li huwa attwalment meħtieġ mid-Deċiżjoni ta' Implimentazzjoni 2014/709/UE. Jenħtieġ għalhekk li l-Artikoli 3 u 8 ta' dik id-Deċiżjoni ta' Implimentazzjoni jiġu emendati skont dan.
                  
               
                     (4)
                  
                  
                     Sakemm jiġu implimentati u rispettati kif xieraq ċerti kundizzjonijiet tas-saħħa tal-annimali stipulati fid-Deċiżjoni ta' Implimentazzjoni 2014/709/UE, id-dispaċċ ta' ħnieżer ħajjin miż-żoni elenkati fil-Parti II tal-Anness tad-Deċiżjoni ta' Implimentazzjoni 2014/709/UE lejn żoni elenkati fil-Parti II jew III ta' dak l-Anness jew Stat Membru ieħor permezz ta' żoni li jmissu magħhom li huma diġà elenkati fl-Anness u li jifformaw kontinwità territorjali tar-restrizzjonijiet minħabba d-deni Afrikan tal-ħnieżer, ma joħloqx riskju ta' trażmissjoni ulterjuri tal-vajrus peress li l-ħnieżer jiġu ttrasportati biss f'żoni ristretti. Għalhekk, l-approvazzjoni tal-awtoritajiet kompetenti tal-Istati Membri tal-pajjiżi ta' tranżitu u ta' destinazzjoni għal kummerċ bħal dan, u ċerti rekwiżiti ta' informazzjoni dwar l-Istat Membri ta' oriġini lill-Kummissjoni u lill-Istati Membri l-oħra ma jenħtieġx li jkunu neċessarji. Konsegwentement, jenħtieġ li l-Artikolu 3(4) tad-Deċiżjoni ta' Implimentazzjoni 2014/709/UE jiġi emendat skont dan.
                  
               
                     (5)
                  
                  
                     Il-perjodu ta' applikazzjoni tal-miżuri previsti fid-Deċiżjoni ta' Implimentazzjoni 2014/709/UE jenħtieġ li jqis l-epidemjoloġija tad-deni Afrikan tal-ħnieżer u kif ukoll il-perjodu ta' żmien stipulat fil-Kapitolu dwar id-deni Afrikan tal-ħnieżer fil-Kodiċi tas-Saħħa tal-Annimali Terrestri tal-Organizzazzjoni Dinjija għas-Saħħa tal-Annimali sabiex jerġa' jinkiseb l-istat ta' ħelsien mill-marda tad-deni tal-ħnieżer. Għalhekk, minħabba s-sitwazzjoni epidemjoloġika attwali fl-Unjoni u fil-pajjiżi terzi ġirien u l-isforzi meħtieġa biex tiġi miġġielda dik il-marda, filwaqt li fl-istess ħin ma jiġux imposti restrizzjonijiet mhux meħtieġa fuq il-kummerċ, il-perjodu ta' applikazzjoni tad-Deċiżjoni ta' Implimentazzjoni 2014/709/UE jenħtieġ li jiġi estiż sal-21 ta' April 2021. Dik id-data tqis id-data tal-applikazzjoni tar-Regolament (UE) 2016/429 tal-Parlament Ewropew u tal-Kunsill (7) li japplika mill-21 ta' April 2021 u jipprevedi miżuri ta' salvagwardja fil-każ ta' mard tal-annimali. Huwa importanti li jkun hemm kontinwità tal-miżuri kontra d-deni Afrikan tal-ħnieżer fil-livell tal-Unjoni fid-dawl tal-epidemija attwali ta' dik il-marda.
                  
               
                     (6)
                  
                  
                     Il-miżuri previsti f'din id-Deċiżjoni huma f'konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Id-Deċiżjoni ta' Implimentazzjoni tal-Kummissjoni 2014/709/UE hija emendata kif ġej:
            
                        (1)
                     
                     
                        L-Artikolu 3 huwa emendat kif ġej:
                        
                                    (a)
                                 
                                 
                                    il-paragrafu 2 huwa sostitwit b'dan li ġej:
                                    
                                                “2.
                                             
                                             
                                                il-ħnieżer ikun sarilhom test għall-identifikazzjoni tal-patoġenu tad-deni Afrikan tal-ħnieżer b'riżultati negattivi għal kampjuni li jkunu ttieħdu f'konformità mal-proċeduri għat-teħid tal-kampjuni stabbiliti fil-pjan għall-qerda tad-deni Afrikan tal-ħnieżer imsemmi fit-tieni paragrafu tal-Artikolu 1 ta' din id-Deċiżjoni fi żmien sebat ijiem qabel id-data taċ-ċaqliq minn post għall-ieħor u jkun twettaq eżami kliniku għad-deni Afrikan tal-ħnieżer fuq kull kunsinna ta' ħnieżer minn veterinarju uffiċjali f'konformità mal-proċeduri għall-kontroll u għat-teħid tal-kampjuni stabbiliti fil-Parti A tal-Kapitolu IV tal-Anness tad-Deċiżjoni tal-Kummissjoni 2003/422/KE (*1) fi żmien 24 siegħa qabel iċ-ċaqliq tal-ħnieżer, jew
                                             
                                          
                                       (*1)  Id-Deċiżjoni tal-Kummissjoni tas-26 ta' Mejju 2003 dwar approvazzjoni ta' manwal għad-dijanjożi tal-African swine fever (ĠU L 143, 11.6.2003, p. 35).”;"
                        
                                 
                              
                                    (b)
                                 
                                 
                                    il-paragrafu 3 huwa emendat kif ġej:
                                    
                                                (i)
                                             
                                             
                                                il-punt (a)(ii) huwa sostitwit b'dan li ġej:
                                                
                                                            “(ii)
                                                         
                                                         
                                                            jkunu jinkludu eżami kliniku tal-ħnieżer fir-razzett f'konformità mal-proċeduri ta' kontroll u ta' teħid tal-kampjuni stabbiliti fil-Parti A tal-Kapitolu IV tal-Anness tad-Deċiżjoni 2003/422/KE;”
                                                         
                                                      
                                          
                                                (ii)
                                             
                                             
                                                il-punt (b) huwa sostitwit b'dan li ġej:
                                                
                                                            “(b)
                                                         
                                                         
                                                            li jimplimenta r-rekwiżiti tal-bijosigurtà għad-deni Afrikan tal-ħnieżer kif stabbilit mill-awtorità kompetenti u li jiżgura li mill-inqas l-ewwel żewġ ħnieżer mejta li jkollhom aktar minn 60 ġurnata f'kull unità ta' produzzjoni jkunu ġew soġġetti għal test għall-identifikazzjoni tal-patoġenu tad-deni Afrikan tal-ħnieżer li jikkonforma mal-proċeduri u l-kriterji ġenerali għall-ġbir u għat-trasport tal-kampjuni stipulati fil-Kapitolu V tal-Anness tad-Deċiżjoni 2003/422/KE,”;
                                                         
                                                      
                                          
                              
                                    (c)
                                 
                                 
                                    fil-paragrafu 4, il-punti (a) u (b) huma sostitwiti b'dan li ġej:
                                    
                                                “(a)
                                             
                                             
                                                il-ħnieżer jikkonformaw ma' kull tip ieħor ta' garanziji xierqa tas-saħħa tal-annimali bbażati fuq riżultat pożittiv tal-evalwazzjoni tar-riskji ta' miżuri kontra t-tixrid tad-deni Afrikan tal-ħnieżer meħtieġa mill-awtorità kompetenti tal-Istat Membru tal-post tal-oriġini u approvati mill-awtoritajiet kompetenti tal-Istati Membru tal-postijiet ta' tranżitu u ta' destinazzjoni, qabel ma jsir iċ-ċaqliq tal-ħnieżer; madankollu, l-approvazzjoni tal-awtoritajiet kompetenti tal-Istati Membri tal-postijiet ta' tranżitu u ta' destinazzjoni m'għandhomx ikunu meħtieġa meta l-postijiet ta' oriġini, ta' tranżitu u ta' destinazzjoni tal-ħnieżer ikunu kollha żoni elenkati fl-Anness u jkunu kontinwi, u b'hekk jiżguraw li l-ħnieżer jiġu mċaqalqa biss minn żoni elenkati fl-Anness;
                                             
                                          
                                                (b)
                                             
                                             
                                                l-Istat Membru tal-post tal-oriġini għandu jgħarraf minnufih lill-Kummissjoni u lill-Istati Membri l-oħrajn bil-garanziji tas-saħħa tal-annimali u l-approvazzjoni mill-awtoritajiet kompetenti msemmija fil-punt (a) u għandu jawtorizza lista ta' rziezet li jikkonformaw ma' dawk il-garanziji tas-saħħa tal-annimali; madankollu, dik l-informazzjoni mill-Istati Membri ta' oriġini m'għandhiex tkun meħtieġa meta l-postijiet ta' oriġini, ta' tranżitu u ta' destinazzjoni tal-ħnieżer ikunu kollha żoni elenkati fl-Anness u jkunu kontinwi, u b'hekk jiżguraw li l-ħnieżer jiġu mċaqalqa biss minn żoni li jkunu elenkati fl-Anness;”
                                             
                                          
                              
                  
                        (2)
                     
                     
                        L-Artikolu 8(2) huwa emendat kif ġej:
                        
                                    (a)
                                 
                                 
                                    il-punti (b) u (c) huma sostitwiti b'dan li ġej:
                                    
                                                “(b)
                                             
                                             
                                                il-ħnieżer ikunu ġejjin minn razzett li jimplimenta r-rekwiżiti tal-bijosigurtà għad-deni Afrikan tal-ħnieżer kif stabbilit mill-awtorità kompetenti u li tiżgura li mill-inqas l-ewwel żewġ ħnieżer mejta li jkollhom aktar minn 60 ġurnata f'kull unità ta' produzzjoni jkunu ġew soġġetti għal test għall-identifikazzjoni tal-patoġenu tad-deni Afrikan tal-ħnieżer li jikkonforma mal-proċeduri u mal-kriterji ġenerali għall-ġbir u għat-trasport tal-kampjuni stipulati fil-Kapitolu V tal-Anness tad-Deċiżjoni 2003/422/KE;
                                             
                                          
                                                (c)
                                             
                                             
                                                il-ħnieżer ikun sarilhom test għall-identifikazzjoni tal-patoġenu tad-deni Afrikan tal-ħnieżer b'riżultati negattivi għal kampjuni li jkunu ttieħdu f'konformità mal-proċeduri għat-teħid tal-kampjuni stabbiliti fil-pjan għall-qerda tad-deni Afrikan tal-ħnieżer imsemmi fit-tieni paragrafu tal-Artikolu 1 ta' din id-Deċiżjoni fi żmien sebat ijiem qabel id-data taċ-ċaqliq minn post għall-ieħor u jkun twettaq eżami kliniku għad-deni Afrikan tal-ħnieżer fuq kull kunsinna ta' ħnieżer ħajjin minn veterinarju uffiċjali f'konformità mal-proċeduri għall-kontroll u għat-teħid tal-kampjuni stabbiliti fil-Parti A tal-Kapitolu IV tal-Anness tad-Deċiżjoni 2003/422/KE fi żmien 24 siegħa qabel iċ-ċaqliq tal-ħnieżer; jew”;
                                             
                                          
                              
                                    (b)
                                 
                                 
                                    fil-punt (d), il-punti (ii) u (iii) huma sostitwiti b'dan li ġej:
                                    
                                                “(ii)
                                             
                                             
                                                jkunu jinkludu eżami kliniku tal-ħnieżer fir-razzett f'konformità mal-proċeduri ta' kontroll u ta' teħid tal-kampjuni stabbiliti fil-Parti A tal-Kapitolu IV tal-Anness tad-Deċiżjoni 2003/422/KE;
                                             
                                          
                                                (iii)
                                             
                                             
                                                jkunu vverifikaw li l-miżuri previsti fit-tieni inċiż tal-Artikolu 15(2)(b) tad-Direttiva 2002/60/KE u fir-raba' sas-seba' inċiż tiegħu jkunu ġew applikati b'mod effettiv.”
                                             
                                          
                              
                  
                        (3)
                     
                     
                        Fl-Artikolu 21, id-data “31 ta' Diċembru 2019” hija sostitwita bid-data “21 ta' April 2021”.
                     
                  
         
            Artikolu 2
            Din id-Deċiżjoni hija indirizzata lill-Istati Membri.
         
         
            Magħmul fi Brussell, il-11 ta' April 2019.
            
               
                  Għall-Kummissjoni
               
               Jyrki KATAINEN
               
                  Viċi President
               
            
         
         
            (1)  ĠU L 395, 30.12.1989, p. 13.
         
            (2)  ĠU L 224, 18.8.1990, p. 29.
         
            (3)  ĠU L 18, 23.1.2003, p. 11.
         
            (4)  Id-Deċiżjoni ta' Implimentazzjoni tal-Kummissjoni 2014/709/UE tad-9 ta' Ottubru 2014 dwar miżuri ta' kontroll tas-saħħa tal-annimali marbutin mad-deni Afrikan tal-ħnieżer f'ċerti Stati Membri u li tħassar id-Deċiżjoni ta' Implimentazzjoni 2014/178/UE (ĠU L 295, 11.10.2014, p. 63).
         
            (5)  Id-Direttiva tal-Kunsill 2002/60/KE tas-27 ta' Ġunju 2002 li tistabbilixxi miżuri għall-kontroll tad-deni Afrikan tal-qżieqeż u temenda d-Direttiva 92/119/KEE għar-rigward tal-marda Teschen u d-deni Afrikan tal-qżieqeż (ĠU L 192, 20.7.2002, p. 27).
         
            (6)  EFSA Journal 2017;15(3):4732; EFSA Journal 2017;15(11):5068; EFSA Journal 2018;16(11):5494.
         
            (7)  Ir-Regolament (UE) 2016/429 tal-Parlament Ewropew u tal-Kunsill tad-9 ta' Marzu 2016 dwar il-mard trasmissibbli tal-annimali u li jemenda u jħassar ċerti atti fil-qasam tas-saħħa tal-annimali (“Liġi dwar is-Saħħa tal-Annimali”) (ĠU L 84, 31.3.2016, p. 1).